text: I V.
  Ingenium huic tribuitur, in quo Graecae atque Italicae artes essent permixtae. Domi militiaeque sub haud poenitendo magistro, ipso Anco rege, Romana se jura, Romanos ritus didicisse, ipse apud Livium testatur. Ergo rectè imperaturo cognoscenda sunt subditorum ingenia & instituta, quorum in administratione Principatus adeo habenda est ratio, ut quaedam virtutes vitiorum loco censeri, &, ut noxiae, postponi debeant, si ab ingenio eorum, qui obsequuntur, sint alienae. Vonones Parthorum imperio exutus est, quia Romanas verasque principum virtutes ad imperium contulerat. Prompti aditus, obvia comitas, ignotae Parthis virtutes; & quia ipsorum moribus aliena, perinde odium pravis & honestis. Ita loquitur Tacitus sub initium Annal. ii.